
Υπέροχα αθλητικά θεάματα στην 21ης Ιουνίου 
Η κεντρική οδός της 21ης Ιουνίου διαμορφώθηκε, χθες το απόγευμα, σε έναν ελεύθερο αθλητικό πολυχώρο, όπου τα παιδιά και οι έφηβοι, παρουσίασαν με αυτοπεποίθηση τις επιδόσεις τους στην ενόργανη γυμναστική και σε δυναμικά ομαδικά αθλητικά αγωνίσματα, που απαιτούν δεξιότητες, σωματική δύναμη, ευκινησία, συνεργασία και αυτοσυγκέντρωση.
Στις αθλητικές επιδείξεις, που έχουν πλέον καθιερωθεί στο πρόγραμμα της Εμποροπανήγυρης Κιλκίς και αποτελούν μια επιτυχημένη όσο και διαδραστική εκδήλωση, συμμετείχαν το Σωματείο Ενόργανης Γυμναστικής ‘’Ολυμπιακή Φλόγα’’ (ενόργανη γυμναστική), οι Αθλητικοί Σύλλογοι  ΓΑΣΚ (χάντμπολ), ‘’Μονομάχος’’ (πολεμικές τέχνες), ‘’Αριστοτέλης’’ (πολεμικές τέχνες), ‘’Άτλας’’ (βόλεϊ), ‘’Κούπα’’ (μπάσκετ), ΠΑΟΚ Κρηστώνης (ποδόσφαιρο), ο Όμιλος Αντισφαίρισης (τένις) και ο Σκακιστικός Όμιλος (σκάκι).
Πολίτες, φίλοι και συγγενείς παρακολούθησαν με μεγάλο ενδιαφέρον την τεχνική των νέων αθλητών αλλά και την ποικιλία των αγωνισμάτων και επιβράβευσαν με το ζεστό τους χειροκρότημα την ενέργεια, την αγωνιστικότητα και το αθλητικό τους ήθος.
